次韵李端叔謝送牛戩鴛鴦竹石圖
作者：蘇軾
朝代：宋

paragraphs: 聞君談西戎，廢食忘早晚。
王師本不陳，賊壘何足剗。
守邊在得士，此語要而簡。
知君論將口，似予識畫眼。
笑指塵壁間，此是老牛戩。
平生師衛玠，非意嘗理遣。
愬君定何人，未用市朝顯。
置之勿復道，世俗固多舛。
歸去亦何須，單車度殽澠。
如蟲得羽化，已脫安用繭。
家書空萬軸，凉暴困舒卷。
念當掃長物，閉息默自暖。
此畫聊付君，幽處得小展。
新詩勿縱筆，羣吠驚邑犬。
時來未可知，妙斲待輪扁。